《瀛洲亭新水观游鱼》
明代·韩日缵

署西閒亭清且僻，俯临芳沼通太液。晚来凉雨涤炎嚣，添得波太漾新碧。

一泓如镜扬文漪，鲜鳞相逐何参差。穿蘋大小时跳泳，戏藻先后如追随。

翳然林水兴欲展，一往会心宁在远。纵子非我我非鱼，鱼我相忘乐自如。

那知寻丈烟波外，尚有江湖万顷馀。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。